Windsorton
Windsorton on linn Lõuna-Aafrika Vabariigis Põhja-Kapimaa provintsis Frances Baardi ringkonnas. Linn asub Vaali jõe kaldal. Windsorton on asutatud 1869. aastal teemandikaevandajate asulana. Esialgu oli asula nimi Hebron, kuid hiljem sai uueks nimeks Windsorton kohaliku maaomaniku P. E. Windsori järgi. Lõuna-Aafrika Vabariigi 2011. aasta rahvaloenduse andmetel oli Windsortoni elanikest mustanahalisi aafriklasi 67,5%, värvilisi 26,4%, valgeid 2,2%, India või Aasia päritolu inimesi 0,8% ja teisi 3,2%. Tsvana keelt pidas emakeeleks 55,2% inimesi, afrikaani keelt 36,5%, inglise keelt 1,9%, ndebele keelt 1,9% ja teisi keeli 4,6%.